ଝିଅର ଚିକିତ୍ସାରେ ଅର୍ଥ ବାଧକ
ବରଗଡ଼ ଅଫିସ୍,୨୭।୪: ବରଗଡ଼ ଜିଲା ବିଜେପୁର ବ୍ଲକ ଅନ୍ତର୍ଗତ ଜାଲପାଲି ଗ୍ରାମର ମା’ ରୀତା ଓ ବାପା ସୁଶୀଳ ଖମାରୀଙ୍କ ୩ଝିଅ ମାନି, ରୁନି ଓ ବିନି । ଅର୍ଥାଭାବରୁ ମାଟ୍ରିକ ପାସ୍ ପରେ ବଡ଼ଝିଅ ମାନିର ପାଠପଢ଼ାରେ ପୂର୍ଣ୍ଣଚ୍ଛେଦ ପଡ଼ିଥିବାବେଳେ ସାନଝିଅ ବିନି ଜନ୍ମରୁ ଦିବ୍ୟାଙ୍ଗ। ମଝିଆ ଝିଅ ରୁନି ଜଣେ ମେଧାବୀ ଛାତ୍ରୀ । ସେ ପ୍ରଧାନପାଲି ସେବାଶ୍ରମ ପ୍ରାଥମିକ ସ୍କୁଲର ପଞ୍ଚମ ଶ୍ରେଣୀରେ ପାଠ ପଢ଼ନ୍ତି । ତେବେ ଗତ ଫେବୃୟାରୀ ମାସରେ ଡିବିରିରୁ ନିଆଁ ଲାଗି ଯିବାରୁ ତାଙ୍କ ଶରୀରର ପ୍ରାୟ ୬୦ ପ୍ରତିଶତ ପୋଡ଼ି ଯାଇଛି । ପରିବାର ଲୋକେ ରୁନିଙ୍କୁ ଚିକିତ୍ସା ପାଇଁ ବରଗଡ଼, ବୁର୍ଲା ଏବଂ କଟକ ଡାକ୍ତରଖାନାକୁ ଚିକିତ୍ସା ପାଇଁ ନେଇଥିଲେ । ମାତ୍ର ସେ ସମ୍ପୂର୍ଣ୍ଣ ଆରୋଗ୍ୟ ଲାଭ କରି ପାରି ନାହାନ୍ତି । ଏବେ ସେ ବରଗଡ଼ ଜିଲା ମୁଖ୍ୟ ଡାକ୍ତରଖାନାରେ ଚିକିତ୍ସାଧୀନ ଅଛନ୍ତି । ତେବେ ତାଙ୍କର ଉଚ୍ଚତର ଚିକିତ୍ସାର ଆବଶ୍ୟକତା ରହିଥିବା ଡାକ୍ତରମାନେ କହୁଛନ୍ତି । ମାତ୍ର ଭୂମିହୀନ ଏହି ପରିବାର ଲୋକଙ୍କୁ ଝିଅର ଚିକିତ୍ସା ପାଇଁ ଏବେ ଅର୍ଥ ବାଧକ ସାଜିଛି । ସରକାର, ପ୍ରଶାସନ କିମ୍ବା କୌଣସି ସହୃଦୟ ବ୍ୟକ୍ତି ତାଙ୍କୁ ସହଯୋଗ କଲେ ଝିଅ ଉଚ୍ଚତର ଚିକିତ୍ସା ଲାଭ କରି ଆରୋଗ୍ୟ ଲାଭ କରିବ ଏବଂ ପୁଣି ସ୍କୁଲକୁ ଯାଇ ନିଜ ଭବିଷ୍ୟତ ଗଢ଼ି ପାରିବ ବୋଲି ପରିବାର ଲୋକେ ଆଶା ରଖିଛନ୍ତି ।